苏轼
十一月二十六日松风亭下梅花盛开
春风岭上淮南村，昔年梅花曾断魂。
（予昔赴黄州，春风岭上见梅花，有两绝句。
明年正月往岐亭，道中赋诗云：去年今日关山路，细雨梅花正断魂。
）岂知流落复相见，蛮风蜒雨愁黄昏。
长条半落荔支浦，卧树独秀桄榔园。
岂惟幽光留夜色，直恐泠艳排冬温。
松风亭下荆棘里，两株玉蕊明朝暾。
海南仙云娇堕砌，月下缟衣来扣门。
酒醒梦觉起绕树，妙意有在终无言。
先生独饮勿叹息，幸有落月窥清樽。